CELEX: 62007TN0404
Language: mt
Date: 2007-11-08 00:00:00
Title: Kawża T-404/07: Rikors ippreżentat fit- 8 ta' Novembru 2007 — Ryanair vs Il-Kummissjoni

12.1.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 8/20
            
         Rikors ippreżentat fit-8 ta' Novembru 2007 — Ryanair vs Il-Kummissjoni
   (Kawża T-404/07)
   (2008/C 8/36)
   Lingwa tal-kawża: L-Ingliż
   Partijiet
   
      Rikorrenti: Ryanair Ltd (Dublin, l-Irlanda) (rappreżentant: E. Vahida, avukat)
   
      Konvenuta: Il-Kummissjoni tal-Komunitajiet Ewropew
   Talbiet tar-rikorrenti
   
               —
            
            
               tiddikjara, skond l-Artikolu 232 KE, li l-Kummissjoni naqset milli tieħu azzjoni skond l-obbligi tagħha taħt it-Trattat KE, billi ma spjegatx il-pożizzjoni tagħha fir-rigward ta' l-ilment tat-8 ta' Mejju 2006 li r-rikorrenti ippreżentat lill-Kummissjoni, segwit minn ittra ta' intimazzjoni datata 31 ta' Lulju 2007;
            
         
               —
            
            
               tordna lill-Kummissjoni tħallas l-ispejjeż kollha, inklużi dawk tal-proċeduri sostnuti mir-rikorrenti, anki jekk, wara li titressaq il-kawża, il-Kummissjoni tieħu azzjoni li, fl-opinjoni tal-Qorti tal-Ġustizzja tneħħi l-bżonn li tingħata deċiżjoni, jew jekk il-Qorti tal-Ġustizzja tiċħad ir-rikors bħala inammissibbli; u
            
         
               —
            
            
               tieħu kull miżura oħra li l-Qorti tal-Ġustizzja tikkunsidra neċessarja.
            
         Motivi u argumenti prinċipali
   Ir-rikorrenti ssostni li l-Kummissjoni naqset milli tieħu azzjoni billi ma spjegatx il-pożizzjoni tagħha, wara li ġiet mistiedna tagħmel dan skond l-Artikolu 232 KE, fir-rigward ta' l-ilment datat 8 ta' Mejju 2006 li hija ppreżentat lill-Kummissjoni, dwar (i) l-għajnuna mill-Istat allegatament mogħtija illegalment minn Franza lil Air France taħt il-forma ta' taxxi ddivrenzjati ta' l-ajruport imposti mill-ajruporti Franċiżi skond id-destinazzjoni tat-titjira, jew (ii) alternattivament, id-diskriminazzjoni anti-kompetittiva bi ksur ta' l-Artikolu 82 KE, favur Air France, jekk l-ajruporti Franċiżi jitqiesu li aġixxew b'mod awtonomu.
   In sostenn tar-rikors tagħha, ir-rikorrenti ssostni li l-Kummissjoni kellha l-obbligu li teżamina l-ilment irċevut b'mod diliġenti u imparzjali, sabiex:
   
               —
            
            
               tadotta deċiżjoni li fiha tiddikjara li l-miżuri in kwistjoni ma kinux jikkostitwixxu għajnuna mill-Istat skond l-Artikolu 87(1) KE, jew li fiha tiddikjara li miżuri bħal dawn kellhom ikunu kkunsidrati bħala għajnuna mill-Istat skond l-Artikolu 87(1) KE, iżda huma kompatibbli mas-suq komuni skond l-Artiklu 87(2) u (3) KE, jew
            
         
               —
            
            
               tibda proċeduri skond l-Artikolu 88(2) KE.
            
         Alternattivament, ir-rikorrenti ssostni li l-Kummissjoni, meta rċeviet l-ilment sussidjarju tagħha li jirrigwarda l-ksur tad-dritt dwar il-kompetizzjoni, kellha l-obbligu li tibda proċeduri fir-rigward tas-suġġett ta' l-ilment, jew li tadotta deċiżjoni definittiva li tiċħad l-ilment, wara li tkun tat lir-rikorrenti l-possibbiltà li tippreżenta l-osservazzjonijiet tagħha.
   Minbarra dan, ir-rikorrenti ssostni li, fid-dawl tal-fatti u minħabba l-familjarità tal-Kummissjoni mal-kwistjonijiet involuti, il-perijodu ta' erbatax-il xahar bejn meta sar l-ilment tar-rikorrenti u l-ittra tagħha ta' intimazzjoni kien twil iżżejjed, u li n-nuqqas ta' azzjoni tal-Kummissjoni f'dan il-perijodu jikkostitwixxi nuqqas li tittieħed azzjoni skond l-Artikolu 232 KE.
   Fl-aħħar nett, ir-rikorrenti ssostni li skond l-Artikolu 232 KE, kumpannija għandha d-dritt li tressaq kawża kontra l-Kummissjoni jekk din ta' l-aħħar ma tkunx adottat id-dispożizzjonijiet li kienu jkunu jirrigwardawha direttament u individwalment, u li d-dispożizzjonijiet li l-Kummissjoni ma adottatx f'dan il-każ kienu jirrigwardaw lir-rikorrenti direttament u individwalment in kwantu kompetitriċi ta' Air France.